Vyf vas oor wapensVyf mans is Woensdag in Nyanga in die Wes-Kaap hegtenis geneem nadat daar messe, ongelisensieerde vuurwapens en ammunisie in hul besit gevind is. Kol. Tembinkosi Kinana, woordvoerder van die polisie, sê die mans, tussen die ouderdomme van 18 en 23, het in die Brown’s Farm-gebied rondgeloop maar weggehardloop toe hulle ‘n polisievoertuig gesien het. “Die polisie het hulle agternagesit en die verdagtes het by ŉ huis ingehardloop. Die polisie het twee vuurwapens onder ŉ matras gevind en vier messe.” Kinana sê een van die vuurwapens is vroeër in Secunda gesteel. Die verdagtes sal binnekort in die hof verskyn.